**OBRAZLOŽENJE PRIJEDLOGA POSLOVNIKA**

**GRADSKOG VIJEĆA GRADA CRESA**

Gradsko vijeće Grada Cresa (u daljnjem tekstu: Gradsko vijeće) zakonski je obvezano uskladiti odredbe Poslovnika Gradskog vijeća Grada Cresa (u daljnjem tekstu: Poslovnik) sa Zakonom o izmjenama i dopunama Zakona o lokalnoj i područnoj (regionalnoj) samoupravi (Narodne novine broj: 123/17). S obzirom da je ova zadaća u djelokrugu rada Odbora za statutarnopravna putanja, isti je pristupio izmjenama, a na koncu se odlučio na izradu novog Poslovnika.

Izuzev uređenja nomotehničkih pitanja, usklađenja sa Zakonom, popunjavanja pravnih praznina i sličnoga, ovim Poslovnikom uvedene su i sljedeće promjene:

* uvedeno je **obvezatno javno glasovanje** za izbor predsjednika i potpredsjednika Gradskog vijeća, te za imenovanje, izbor, razrješenje i opoziv svih ostalih osoba koje imenuje Gradsko vijeće,
* uvedena je **obveza video prijenosa** sjednica Gradskog vijeća i izrade video snimaka,
* proširen je **broj radnih tijela** koji se može birati na konstituirajućoj sjednici,
* odredbe Poslovnika su ponovno grupirane, ovaj put **prema ovlaštenjima i vrsti postupka**,
* uvedena je mogućnost postavljanja **vijećničkih pitanja predsjedniku i potpredsjedniku** Gradskog vijeća,
* odredbe **o tajnim podacima** usklađene su s pozitivnim propisima o tajnosti podataka,
* uvedeni su brojni **novi rokovi** za postupke koji nisu imali propisane rokove,
* detaljno je **uređen hitni postupak** donošenja općih akata, na način da se i u stvarnosti razlikuju od redovnog postupka,
* detaljno su uređeni **načini podnošenja prijedloga općih akata**, njihov obvezatni sadržaj i rokovi,
* uvedene su i **detaljno propisane stegovne mjere**, te pravni lijekovi protiv istih,
* uvedena je **obveza podnošenja amandmana na proračun** i rebalans u pisanom obliku, najmanje dva dana prije održavanja sjednice,
* detaljnije su uređene **odredbe o izmjenama i dopunama dnevnog reda**,
* uređen je način **pojedinačnog glasovanja**,
* uvedeno je rješenje za situaciju kada i **predsjednik i potpredsjednik Gradskog vijeća podnesu ostavk**e,
* Odluka o načinu rada radnih tijela **uklopljena je** u tekst Poslovnika.

Odbor za statutarno-pravna pitanja